Ipakaammo ti Seminar-Workshop Committee ti GUMIL Filipinas (Gunglo Dagiti Mannurat nga Ilokano iti Filipinas ken iti Ballasiw-Taaw) nga agawaten iti aplikasion para iti 10 a mapili a fellow para iti 5th Pasnaan Literary Workshop (Pasnaan 5).
Ti Pasnaan ti bersion ti GUMIL Filipinas iti dua a nalatak a literary workshop iti pagilian— ti U.P. National Writers Worshop ken ti Silliman Writers Workshop.
Kas iti Pasnaan 4, uppat a benneg ti literatura ti mapagiinnadalan iti Pasnaan 5: ti sarita (para nataengan ken para ubbing) ken daniw (para nataengan ken para ubbing).
Makiddaw a tunggal aplikante a fellow, pumili iti kayatna a benneg a pakiinnadalan. No sarita, mangidatag iti dua a sarita; no daniw, mangidatag met iti uppat a daniw.
Dua a fellow ti mapili a para iti benneg ti daniw a para ubbing, dua met iti sarita a para ubbing; tallo iti sarita ken tallo met iti daniw.
Idatag dagiti sinurat babaen ti e-mail iti: pasnaan.secretariat@gmail.com, cc: asseng.tabag@gmail.com. Iraman iti sinurat ti ababa a pakasaritaan ti biag ken kaudian a retrato. Maipaayan ti tunggal fellow iti libre a transportasion agraman board ken lodging.
Kinuna ni Arthur P. Urata, Sr., presidente ti GUMIL Filipinas, a mabalin nga iti Cagayan ti pakaangayan ti Pasnaan 5 ken sangailiento daytoy ti GUMIL Cagayan. Masirsirpat ti umuna a lawas ti Pebrero 2014 a pannakaiwayatna, kas panangrambak metten ti GUMIL Filipinas iti Nailian a Bulan ti Arte.
Para iti nayon nga impormasion, ag-e-mail iti pasnaan.secretariat@gmail.com, cc: asseng.tabag@gmail.com.
(Naipablaak iti Bannawag, Hulio 8, 2013 a bilang.)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn